Motoriste gewaarsku teen kapings in NWArgieffoto Die polisie in Noordwes het motoriste gewaarsku om bewus te wees van kapers se werkswyse nadat ŉ aantal bestuurders die afgelope paar weke slagoffers van kapers geword het. Lt.kol. Adéle Myburgh, woordvoerder van die polisie, het gesê motoriste wat op die N14 en R503 tussen Ventersdorp en Coligny en tussen Coligny en Lichtenburg reis moet veral waaksaam wees wanneer hulle langs die pad stilhou of deur ander motoriste gevra word om stil te hou. “Dit kan moontlik kapers wees,” het sy gesê. Myburgh het gesê verlede maand is ŉ motoris op die N14 voorgekeer deur ŉ persoon wat hulp versoek het ná ŉ beweerde rooftog. “Die bestuurder het stilgehou om die persoon te help en skielik is daar ŉ vuurwapen op hom gerig. Hy is daarna gedwing om saam met drie verdagtes in sy motor Klerksdorp toe te ry,” het Myburgh gesê. “Hy is vasgemaak en gedwing om op die agtersitplek van sy motor te lê. Die kapers het hom later by ŉ grondpad naby ŉ myn by Oos-Driefontein afgelaai en met sy voertuig en persoonlike besittings op die vlug geslaan.” Myburgh het gesê in nog ŉ onverwante voorval het ŉ motoris op die N14 naby Coligny naby ŉ vulstasie afgetrek. ŉ Onbekende man het hom genader en vir aanwysings gevra. Terwyl hulle besig was om te praat, het die man skielik ŉ vuurwapen op die motoris gerig en hom gedwing om Coligny toe te ry. Hy is van sy voertuig en persoonlike besittings beroof en langs die pad gelos. “Daar word ŉ beroep op motoriste gedoen om versigtig te wees wanneer hulle deur onbekende mense voorgekeer word en om sulke voorvalle by die naaste polisiestasie aan te meld,” het Myburgh gesê Sy het die volgende wenke aan motoriste gegee om hul en hul passasiers se veiligheid te verseker: